Μια διαφωνία σχετικά με τις θεωρίες του Ιμμάνουελ Καντ, του μεγάλου φιλοσόφου του 18ου αιώνα, κατέληξε στο σοβαρό τραυματισμό ενός άνδρα μέσα σε μπακάλικο της νότιας Ρωσίας.

Σύμφωνα με το πρακτορείο ειδήσεων Ria Novosti, το οποίο επικαλείται αστυνομικές πηγές της πόλης Ροστόφ-ον-Ντον, ο δράστης τράβηξε πιστόλι και πυροβόλησε με πλαστικές σφαίρες τον συνομιλητή του επειδή είχε διαφορετική γνώμη για τη φιλοσοφία του Καντ.

Ο οπλοφόρος εραστής της φιλοσοφίας συνελήφθη ενώ το θύμα μεταφέρθηκε σε νοσοκομείο χωρίς να διατρέχει κίνδυνο.

Ο Καντ, συγγραφέας του μνημειώδους έργου Η Κριτική του Καθαρού Λόγου, γεννήθηκε και έζησε όλη του τη ζωή στην Καινιξσβέργη της Πρωσίας, η οποία έχει μετονομαστεί σε Καλίνινγκραντ και ανήκει στη Ρωσία. Θεωρείται ένας από τους σημαντικότερους στοχαστές και φιλοσόφους όλων των εποχών.

Όπως σχολιάζει το Reuters, πολλοί Ρώσοι αγαπούν τη φιλοσοφία και την ιστορία και αρέσκονται σε φιλοσοφικές συζητήσεις, τις οποίες συχνά τις συνοδεύουν με ένα-δυο ποτηράκια. Σπανίως όμως έρχονται στα χέρια.

Newsroom ΑΛΤΕΡ ΕΓΚΟ,ΑΠΕ/Reuters